Athugasemdir velferðarsviðs Reykjavíkurborgar eru færðar inn með rauðu letri.

# REGLUGERÐ

## um biðlista, forgangsröðun og úrræði á biðtíma eftir þjónustu.

### 1. gr.

#### Gildissvið.

Reglugerð þessi tekur til biðlista og forgangsröðunar umsókna á biðlista eftir þjónustu samkvæmt 8. gr. laga nr. 38/2018, um þjónustu við fatlað fólk með langvarandi stuðningsþarfir og meðferð umsókna á biðtíma. Reglugerð þessi nær til nýrra umsókna um þjónustu og áður samþykktra umsókna þar sem þjónusturof verður s.s. vegna mannabreytinga.

Reglugerð þessi gildir ekki um biðlista eftir húsnæðisúrræði skv. 9. gr. laga um þjónustu við fatlað fólk með langvarandi stuðningsþarfir.

### 2. gr.

#### Markmið.

Markmið reglugerðar þessarar er að biðtími eftir samþykktri þjónustu verði sem minnst íþyngjandi fyrir notanda og unnið sé með virkum hætti að því að samþykkt þjónusta geti hafist sem fyrst. Ef fyrirséð er að þjónusta geti ekki hafist innan þriggja mánaða frá samþykkt umsóknar skal leiðbeina umsækjanda um þau úrræði sem hann hefur á biðtíma og aðra þjónustu sem er í boði. Veita skal umsækjanda aðra viðeigandi þjónustu á meðan beðið er eftir að þjónustan sem samþykkt hefur verið hefjist.

### 3. gr.

#### Biðlistar.

Sé ekki hægt að veita samþykkta þjónustu innan þriggja mánaða skal tilkynna umsækjanda um ástæður tafanna og hvenær fyrirhugað sé að þjónusta geti hafist. Þá skal setja umsókn á biðlista. Þegar umsækjanda er tilkynnt um að hann sé kominn á biðlista skal unnin áætlun um hvenær samþykkt þjónusta geti hafist og hvaða þjónusta standi umsækjanda til boða þar til samþykkt þjónusta hefst ~~þurfi.~~

Ástæður sem geta réttlætt tafir á að samþykkt þjónusta sé veitt eru mannekla, nægjanlegt fjármagn er ekki fyrir hendi á umsóknarárinu skv. fjárhagsáætlun sveitarfélagsins eða aðrar bjargir eru ekki til staðar, s.s. pláss í skammtímadvalarúrræði eða fjöldi stuðningsforeldra/fjölskyldna.

### 4. gr.

#### Röðun á biðlista.

Biðlistum skal raðað eftir sömu sjónarmiðum og koma fram í matsviðmiðum sveitarfélaga. Sveitarfélög skulu kveða skýrt á um það í reglum sínum á hvaða matsviðmiðum skuli byggja, hvernig samþykktum umsóknum skuli forgangsraðað eftir þörf viðkomandi, lengd biðtíma eftir þjónustu og hvaða úrræði standa til boða á biðtíma. Við mat á þörf og forgangi skal sveitarfélag líta meðal annars til eftirfarandi atriða:

1. Hversu brýna þörf fyrir þjónustu er um að ræða hjá umsækjanda.
2. Félagslegra aðstæðna umsækjanda.
3. Færni og styrkleika umsækjanda.
4. ~~Hvaða afleiðingar töf hafi á þjónustu fyrir umsækjanda.~~Lagt er til að þessi liður verði felldur út enda felst í a. lið að meta hversu brýn þörfin sé og þá jafnframt hvaða afleiðingar töf hafi fyrir umsækjanda.
5. Samfélagsþátttöku, valdeflingu og virkni umsækjanda.

5. gr.

*Samráð á biðtíma*

Sveitarfélag skal tryggja reglubundið samráð við umsækjanda á biðtíma. Umsækjandi skal þá upplýstur um stöðu ~~mála~~ máls á biðlista, áætlaða lengd á biðtíma og hvaða úrræði standi honum til boða á biðtíma.

### 6. gr.

#### Úrræði á biðtíma.

Ef fyrirséð er að þjónusta sem sótt var um geti ekki hafist innan þriggja mánaða frá samþykkt umsóknar skal leiðbeina umsækjanda um önnur úrræði á biðtíma. Þá skal veita honum annað viðeigandi úrræði á meðan beðið er eftir að þjónustan sem samþykkt hefur verið hefjist.

Það færi e.t.v. betur á að hafa 5. og 6. gr. í einu ákvæði þar sem um vissa endurtekningur er að ræða.

### 7. gr.

#### Kæruheimild.

Heimilt er að kæra tafir á málsmeðferð, sbr. 3. mgr. 9. gr. stjórnsýslulaga, nr. 37/1993, og bið eftir að þjónusta hefjist til úrskurðarnefndar velferðarmála.

### 8. gr.

#### Gildistaka.

Reglugerð þessi, sem er sett með stoð í 34. og 40. gr. laga nr. 38/2018, um þjónustu við fatlað fólk með langvarandi stuðningsþarfir, öðlast gildi þann x.[mán.] 2018.

#### Velferðarráðuneytinu xx.2018.

Ásmundur Einar Daðason

### félags- og jafnréttismálaráðherra.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ellý Alda Þorsteinsdóttir.*

\_\_\_\_\_\_\_\_\_\_